El proper curs 2020-2021 hi haurà a Catalunya 5 instituts de nova creació –un d'ells específic de formació professional- i 29 nous instituts escola.
El curs 2020-2021 hi haurà nous instituts arreu del territori per donar resposta a l'increment de població escolar a l'etapa de secundària.
Un increment d'instituts ja sigui amb centres de nova creació, a partir del desglossament de centres o amb nous instituts escola.
Nou centre específic d'FP al Pallars
En formació professional, el proper curs escolar hi haurà a Catalunya 3 centres que es desglossaran dels instituts on formaven part i ara seran específics d'ensenyaments d'FP, un dels quals als serveis territorials de Lleida: l'Institut Centre d'Esports de Muntanya del Pallars (La Pobla de Segur i La Torre de Cabdella).
Els altres dos són l'Institut de l'Esport de Barcelona, i l'Institut d'Estudis Professionals Aqüícoles i Ambientals de Catalunya (Sant Carles de la Ràpita).
L'Institut Centre d'Esports de Muntanya del Pallars se segrega així de l'Institut La Pobla (la Pobla de Segur) i passa a ser un centre propi.
Centrarà la seva oferta formativa en els cicles esportius de les següents modalitats: esports de muntanya i escalada, esports d'hivern, busseig, espeleologia, piragüisme i salvament i socorrisme.
Pel que fa als instituts de nova creació - és a dir, que el curs passat no existien- el curs que ve n'hi haurà 5 de nous a nivell de Catalunya: l'Institut Professional de Turisme Eqüestre del Maresme (Santa Susanna), l'Institut Vilafranca 2 (Vilafranca del Penedès), l'Institut Vapor del Fil (Barcelona), l'Institut Nou Palafrugell (Palafrugell), i l'Institut de Peralada (Peralada).
També es crea, fruit d'una fusió entre dues escoles, un nou centre d'educació infantil i primària, l'Escola Voltregà.
Oferta d'ensenyaments postobligatoris
Com a novetat pel que fa als ensenyaments postobligatoris, el Departament d'Educació incrementarà l'oferta de batxillerat als serveis territorials en els següents centres públics: Institut Ribera del Sió (Agramunt), Institut Alcarràs (Alcarràs), Institut Almacelles (Almacelles), Institut Ermengol IV (Bellcaire), Institut Joan Brudieu (la Seu d'Urgell), Institut La Caparrella (Lleida), Institut La Mitjana (Lleida), Institut Maria Rúbies (Lleida), Institut La Serra (Mollerussa) i Institut Joan Solà (Torrefarrera).
En formació professional hi ha com a novetat 6 cicles nous i 7 cicles que amplien la seva oferta.
Respecte els 7 cicles que amplien la seva oferta, són els següents:
El servei territorial també presenta un nou itinerari formatiu específic (IFE) a l'Institut Joan Brudieu (la Seu d'Urgell) de Manteniment d'instal·lacions esportives; i un programa de formació i inserció (PFI) d'Auxiliar de muntatge i manteniment d'equips informàtics a l'Institut Alfons Costafreda (Tàrrega).
S'incrementen els instituts escola a Catalunya
En la línia iniciada els dos darrers anys, el proper curs escolar s'incrementa el nombre d'instituts escola arreu de Catalunya.
Així, el 2019-2020 hi haurà 29 instituts escola nous, amb l'objectiu d'afavorir la continuïtat formativa i pedagògica.
A Lleida es mantenen els dos instituts escola existents actualment, l'Institut Escola Torre Queralt -creat el curs 2017-2018- i l'Institut Escola Magraners -creat el curs 2019-2020-.
Els instituts escola permeten recollir en un sol centre tota l'escolarització, dels 3 als 16 anys, fet que facilita la unitat pedagògica entre etapes, facilita el pas de la primària a l'ESO i millora la convivència de l'alumnat, entre d'altres aspectes.
Incorporació de centres a la xarxa pública
Per al curs 2020-2021 destaca la incorporació de 3 nous centres a la xarxa pública d'educació a Catalunya: l'Institut La Vall de Tenes (Santa Eulàlia de Ronçana), l'Institut escola Eixample (Barcelona) i l'Escola Ateneu Igualadí (Igualada).
El canvi de titularitat d'escoles concertades a públiques ha estat possible per l'aprovació del Decret Llei 10/2019, de 28 de maig, del procediment d'integració de centres educatius a la xarxa de titularitat de la Generalitat.
L'objectiu és enfortir el sistema educatiu activant els processos d'integració a la xarxa pública de centres que són de titularitat d'ens locals i privats.
Per tal que sigui possible cal un seguit de requisits: que respongui a necessitats d'escolarització, és a dir, que l'oferta actual de places públiques no sigui suficient; i que es faci de comú acord entre el centre educatiu i el Departament d'Educació.
D'altra banda, abans s'analitza el centre i es valora la viabilitat de la conversió a escola pública, tenint en compte aspectes com l'equipament (metres quadrats de l'edifici i la superfície de pati), la situació econòmica i els recursos humans de què disposen.